P6_TA(2007)0072

Neproliferarea şi dezarmarea nucleară

Rezoluţia Parlamentului European din 14 martie 2007 privind neproliferarea şi dezarmarea nucleară

Parlamentul European,

- având în vedere cea de-a treia sesiune a Comisiei de pregătire (PrepCom) a Conferinţei de revizuire din 2010 privind Tratatul de neproliferare a armelor nucleare (TNP), prevăzută a avea loc la Viena, în perioada 30 aprilie - 11 mai 2007,

- având în vedere consensul din cadrul Uniunii Europene în ceea ce priveşte relansarea şi consolidarea TNP începând din prezent şi până la viitoarea Conferinţă de revizuire a TNP, care va avea loc în 2010,

- având în vedere Rezoluţiile 1540 (2004) şi 1673 (2006) ale Consiliului de Securitate al ONU privind neproliferarea armelor de distrugere în masă,

- având în vedere punerea în aplicare a Strategiei europene de securitate şi, în special, a Strategiei UE împotriva proliferării armelor de distrugere în masă, adoptată de Consiliul European la 12 decembrie 2003,

- având în vedere rezoluţiile sale anterioare privind TNP, în special Rezoluţia sa de mare amploare adoptată la 10 martie 2005 privind Conferinţa de revizuire a Tratatului de neproliferare nucleară din 2005 — Arme nucleare în Coreea de Nord şi Iran [1],

- având în vedere Poziţia comună a Consiliului 2005/329/PESC din data de 25 aprilie 2005 privind Conferinţa de revizuire din 2005 a părţilor la Tratatul de neproliferare a armelor nucleare [2],

- având în vedere articolul 103 alineatul (4) din Regulamentul său de procedură,

A. având în vedere consensul major din cadrul Uniunii Europene în ceea ce priveşte relansarea şi consolidarea TNP, începând din prezent şi până la viitoarea Conferinţă de revizuire a TNP, care va avea loc în 2010,

B. subliniind faptul că Strategia europeană de securitate, Strategia UE împotriva proliferării armelor de distrugere în masă şi Rezoluţia 1540 (2004) a Consiliului de Securitate al ONU accentuează importanţa neproliferării şi a dezarmării nucleare, descriind proliferarea armelor de distrugere în masă şi mijloacele acestora de transport la ţintă ca reprezentând una dintre cele mai importante ameninţări la adresa păcii şi a securităţii internaţionale,

C. reamintind că Grupul la nivel înalt pe probleme legate de ameninţări, provocări şi schimbări, instituit de Secretarul General al ONU, a declarat în raportul său intitulat "O lume mai sigură: responsabilitatea noastră comună", că "ne apropiem de un punct în care erodarea regimului de neproliferare ar putea deveni ireversibilă şi antrena o cascadă de proliferări",

D. având în vedere consensul crescând la nivel internaţional privind nevoia urgentă de dezarmare nucleară, promovată de către Coaliţia pentru o nouă agendă şi în Declaraţia de la Roma a Reuniunii la nivel înalt a laureaţilor Premiului Nobel pentru Pace (convocată de Mihail Gorbaciov şi de primarul Romei, Walter Veltroni) la 30 noiembrie 2006,

E. subliniind rolul parlamentelor şi al deputaţilor în promovarea neproliferării armelor nucleare şi a dezarmării nucleare şi salutând, în acest context, eforturile Reţelei parlamentare mondiale pentru dezarmarea nucleară,

1. îşi reafirmă convingerea că TNP reprezintă piatra de temelie a regimului mondial de neproliferare nucleară, fundaţia esenţială pentru promovarea cooperării în ceea ce priveşte utilizarea paşnică a energiei nucleare şi un element important pentru continuarea obiectivului de realizare a dezarmării nucleare şi a dezarmării generale în conformitate cu articolul VI al acestuia;

2. invită toate statele ale căror activităţi încalcă regimul de neproliferare să pună capăt atitudinii lor necugetate şi iresponsabile şi să îşi respecte în totalitate obligaţiile asumate în temeiul TNP; reiterează invitaţia adresată tuturor statelor care nu au aderat la TNP să se conformeze de bună voie şi să adere la tratat;

3. îndeamnă atât Consiliul, cât şi Comisia să participe în mod activ la discuţiile care vor avea loc la Viena, în cadrul reuniunii Comisiei de pregătire a TNP şi să îşi aducă o contribuţie coordonată, substanţială şi vizibilă în vederea ajungerii la un rezultat pozitiv în cadrul Conferinţei de revizuire a TNP din 2010;

4. invită atât Consiliul, cât şi Comisia să expună clar măsurile pe care le preconizează în vederea consolidării TNP şi a realizării unui multilateralism eficient, astfel cum este prevăzut în Strategia UE împotriva proliferării armelor de distrugere în masă, adoptată în decembrie 2003;

5. afirmă că, dacă se doreşte ca eforturile multilaterale să fie eficiente, acestea trebuie să fie încadrate întro viziune bine dezvoltată privind crearea, cât mai curând posibil, a unei lumi fără arme nucleare;

6. îndeamnă Preşedinţia Consiliului să prezinte în fiecare an până la Conferinţa de revizuire din 2010 rapoarte de activitate asupra punerii în aplicare a fiecăreia dintre cele 43 de măsuri adoptate în cadrul Poziţiei comune a Consiliului 2005/329/PESC, precum şi o listă cu noi angajamente pe care Consiliul speră să le realizeze la Conferinţa de revizuire a TNP din 2010;

7. îndeamnă Preşedinţia Consiliului să promoveze în cadrul Comisiei de pregătire a TNP o serie de iniţiative privind dezarmarea, bazate pe "Principiile şi obiectivele pentru neproliferare nucleară şi dezarmare", convenită la sfârşitul Conferinţei de revizuire a TNP din 1995 şi pe cele "13 Măsuri practice" stabilite în unanimitate la Conferinţa de revizuire a TNP din 2000, care trebuie îmbunătăţite şi puse în aplicare în vederea înregistrării de progrese şi pentru a se evita regresul sau stagnarea;

8. îndeamnă cu precădere Preşedinţia Consiliului să depăşească impasul actual în ceea ce priveşte instituirea unui tratat verificabil privind interzicerea producerii de material fisil, să accelereze semnarea şi ratificarea Tratatului privind interzicerea completă a testelor nucleare (CTBT) de către toate statele, în special acele state a căror ratificare este necesară pentru intrarea în vigoare a tratatului, să pledeze pentru încetarea completă a tuturor testelor nucleare până la intrarea în vigoare a CTBT şi să acorde prioritate importanţei pe care o are diminuarea riscului presupus de terorismul nuclear, prin dezvoltarea şi consolidarea unor controale eficiente la frontieră şi ale exportului de materiale, echipament şi/sau tehnologii sensibile legate de armele de distrugere în masă;

9. invită comunitatea internaţională să promoveze anumite iniţiative pentru un proces multilateral la nivel internaţional de îmbogăţire a uraniului sub supravegherea Agenţiei Internaţionale pentru Energia Atomică (AIEA);

10. recomandă trimiterea unei delegaţii a Parlamentului European la Viena, care să participe la activităţile Comisiei de pregătire a TNP; solicită Preşedinţiei Consiliului să includă reprezentanţi ai Parlamentului European în delegaţia UE (delegaţia UE la Conferinţa ONU privind armele de calibru mic, care a avut loc în 2006 la New York, serveşte drept precedent);

11. încredinţează Preşedintelui sarcina de a transmite prezenta rezoluţie Consiliului şi Comisiei, precum şi Secretarului General al Organizaţiei Naţiunilor Unite, guvernelor şi parlamentelor din statele membre ale Organizaţiei Naţiunilor Unite, Directorului General al Agenţiei Internaţionale pentru Energie Atomică (AIEA), Reţelei parlamentare pentru dezarmarea nucleară, primarilor pentru pace şi celorlalţi organizatori ai conferinţei internaţionale privind dezarmarea nucleară, care este programată pentru data de 19 aprilie 2007 la Parlamentul European.

[1] JO C 320E, 15.12.2005, p.253.

[2] JO L 106, 27.4.2005, p.32.

--------------------------------------------------